Wenkbroue lig oor KZN se nuwe adjunkspeakerMluleki Ndobe tydens ŉ onderhoud kort nadat hy Woensdag in Pietermaritzburg as adjunkspeaker van die KwaZulu-Natalse wetgewer verkies is. (Foto: ANA) Opposisiepartye het Woensdag vrae gevra oor die verkiesing van Mluleki Ndobe as die nuwe adjunkspeaker in die KwaZulu-Natalse wetgewer. Die opposisie meen Ndobe se onlangse botsing met die gereg is genoeg rede dat die ANC hom nié vir die posisie moes benoem nie. Ndobe is vroeër vanjaar in hegtenis geneem, en was langer as ŉ week in polisieaanhouding, nadat daar vermoed is dat hy moontlik betrokke was by die moord op Sindiso Magaqa, voormalige sekretaris-generaal van die ANC-Jeugliga. Die aanklagte teen hom is later voorlopig teruggetrek. Die IVP, DA en EFF het egter vandag almal saamgestem dat Ndobe nie die amp as adjunkspeaker moes aanvaar nie. Die EFF se Vusi Khoza het gesê Ndobe moet nog almal van sy onskuld oortuig. “Hy moes die voorbeeld van sy ANC-kollegas gevolg het, soos Malusi Gigaba en Nomvula Mokonyane wat hul benoemings van die hand gewys het omdat hulle besef hoe groot die wolk is wat oor hulle hang,” het Khoza gesê. Hy het bygevoeg hoewel die party glo in die beginsel van onskuldig tot skuldig bewys, is die aanklagte teen Ndobe baie ernstig. Velenkosini Hlabisa van die IVP het gesê die party is bekommerd oor die nuwe adjunkspeaker. “Ons het ons bedenkinge oor Ndobe omdat hy in hegtenis geneem is en aanvanklik borgtog geweier is. Sy stem is op ŉ openbare bandopname vasgevang waar hy sê hy sal die mense noem wat agter sy inhegtenisneming sit. Vandag het hy ŉ eed afgelê om eerlik te wees, so sy uitdaging is nou om dit wel te doen, want as hy dit nié doen nie, is daar niks eerbaars aan hom nie,” het Hlabisa gesê. Provinsiale DA-leier Zwakele Mncwango het saamgestem dat die storm om Ndobe se kop te groot is vir hom om sy nuwe rol in te neem. Ndobe het egter die opposisie se uitsprake verwerp en gesê dit is die ANC se besluit as regerende party of hy gepas is vir die posisie of nie.